范湘監務許惠其父盤溪居士詩先往數語焉
作者：趙蕃
朝代：宋

paragraphs: 國朝幾名家，在蜀蘇與范。
斯文何與人，竟作南荒竄。
盤溪諸子行，少小便精悍。
早從宜州遊，句法悟骨換。
官稱薄如紙，名蓋越千萬。
我爲餘杭役，識子非楚産。
姓名問即識，一笑冰已泮。
長哦迺翁詩，亹亹無間斷。
使我傾耳聽，妙處驚輒歎。
前輩今遠矣，俗眼易作玩。
大軸許見遺，此賜安敢慢。
行囊政爾空，得此吾無患。